- Det er litt rart at lille meg, fra lille Rognes får en slik pris
Den prestisjetunge prisen «Fair Play Mecenate» gikk i år til langrennsstjernen Marit Bjørgen. I kveld deltok hun på utdelingen i Italia med samboer Fred Børre Lundberg ved sin side. - At mitt navn har kommet opp for en slik pris, blir man ydmyk og stolt av. Det å bli gjort pris på som utøver og person, er noe jeg tar med meg videre, sier Bjørgen til VG. - Hva tenkte du da du fikk høre at prisen gikk til deg? - For å være ærlig, så må jeg si at jeg lurte på hvilken pris dette var. Så jeg måtte gjøre litt research og da jeg så hvor mange store navn, legender, som har fått den før, måtte jeg selvfølgelig i hvert fall takke ja. Johan Olav Koss og Ole Einar Bjørndalen har fått prisen tidligere. Det har også legender som Bob Beamon(friidrett), Lord Sebastian Coe (friidrett), Paolo Rossi (fotball), Marcelo Lippi (fotball) og Marc Girardelli (alpint). Og nå Marit Bjørgen. - Det føles litt rart at lille meg, fra lille Rognes er her i Italia og mottar en så stor pris, innrømmer hun.Juryen består av medlemmer fra hele verden og representerer den internasjonale sportspressen og ulike internasjonale sportsorganisasjoner. I begrunnelsen for prisen tildelt Bjørgen står det blant annet at hun som utøver alltid har riktig og rettferdig oppførsel, noe som vises ved god sportsånd og solidaritet. På scenen under mottakelsen ble hun stilt en rekke spørsmål - på italiensk. - Det ble oversatt på øret, men var så vanskelig å høre, så jeg måtte gjette hva de spurte meg om. Jeg tror det gikk greit og jeg fikk i hvert fall takket, sier Bjørgen lattermildt. Italiaturen blir kort. Kun én natt unner skidronningen seg i Toscana. Ferien er nemlig over. - Vi var faktisk her, nesten på andre siden av motorveien, på ferie for 14 dager siden. Nå er det treningssamling igjen fra neste helg. Det blir godt å treffe alle lagvenninnene igjen, avslutter Bjørgen
Marit Bjørgen (34) ble hedret med internasjonal Fair Play-pris i Italia, men hun måtte undersøke hva slags utmerkelse dette var før hun takket ja.